Bekende fotograaf sterf | Maroela Media
Johan Wilke en Sandra Prinsloo. (Foto: Instagram)
Die bekende fotograaf Johan Wilke is Maandag in Jacobsbaai aan die Weskus in die ouderdom van 59 dood.
Hein Vercuiel, Wilke se swaer, sê Wilke was nie siek nie en het vermoedelik 'n hartaanval gehad. Wilke is plaaslik en internasionaal bekend as mode-, skoonheid- en leefstylfotograaf.
Talle plaaslike bekendes soos Lee-Ann Liebenberg, Nina Swart, Christina Storm, Minki van der Westhuizen, Sandra Prinsloo en Cindy Nell het al voor sy kameralens gepryk.
Nell het Woensdag in 'n hartroerende boodskap op Instagram gesê sy het nog verlede week saam met Wilke gewerk.
Johan Wilke en sy dogter, Betsy. (Foto: Facebook)
"'n Legende in die bedryf en die gaafste ou. Vandag 'n week later is hy oorlede. Hoe wens ek tog ek het hom 'n druk-totsiens gegee in plaas van 'n Covid-wuif. Ek wens ek kon vir hom sê hoe ongelooflik hy is en hoe wonderlik dit was om al hierdie jare saam met hom te werk. Ek is so hartseer oor die verlies van 'n wonderlike man," het Nell gesê.
Volgens Isabella Niehaus, voormalige moderedakteur van Sarie, was Wilke 'n kosbare vriend en talentvolle fotograaf.
"Ons het baie jare saam 'n pad gestap. Die mooiste modestories gedoen … ure en ure gesels. Gelag. En jy was altyd daar om ook my stukkende skerwe weer vas te plak. Ek brand vir jou 'n kers en sal die mooi wat jy geskep het, en ons vriendskap, altyd koester," het Niehaus gesê.